UPDATE: Imagini șocante cu accident de astăzi de la Moinești, în care șapte persoane au fost rănite, au apărut în spațiul public.
Știrea inițială:
Un grav accident rutier a avut loc, în cursul acestei după-amiezi, în Moinești. Șapte persoane au fost implicate în evenimentul rutier, iar șase au avut nevoie de transport la spital.
"În cursul acestei zile, în jurul orei 14:00, pompierii militari au fost solicitați să intervină în orașul Moinești, pe strada Lunca, în urma unui apel primit pe SNUAU 112 care anunța producerea unui accident rutier", a transmis ISU Bacău.
La fața locului au intervenit o autospecială de stingere, o descarcerare din cadrul Detașamentului de Pompieri Moinești și trei ambulanțe SAJ.
"În urma recunoașterii, s-a constatat faptul că, în accident au fost implicate 4 autoturisme, în care se aflau șapte pasageri", a mai precizat ISU Bacău.
Dintre aceștia, șase au fost transportați la CPU Moinești de către ambulanțele SAJ.